د تقوا لنډ تعریف، د تقوا ګټې د قران له نظره او د تقوا اسباب
تقوی ليکنه: محمد نعيم عزيزي د تقوا لنډ تعریف علما وايی! تقوا د الله تعلی سره محبت کول او د هغه داسی اطاعت کولو ته وایی چی بنده د الله تعلی په ټولو اوامرو عمل کوي او هېڅکله یی هم الله تعلی په هغه ځای او حالت کی ونه ګوري چی تری منع کړی یی دی. د تقوا ګټې ۱- الله تعلی متقیانو ته هدایت کوي کوم چی تر ټولو لویه سرمایه ده سورة بقره ۳ ذَٰلِكَ ٱلۡكِتَٰبُ لَا رَيۡبَۛ فِيهِۛ هُدٗى لِّلۡمُتَّقِينَ ژباړه: دا عظيم كتاب دى، په ده كې هېڅ شك نشته، د پرهېزګارانو لپاره هدايت دى. ۲- الله تعلی د متقیانو اعانت او مرسته کوي سورة نحل ۱۲۸ إِنَّ ٱللَّهَ مَعَ ٱلَّذِينَ ٱتَّقَواْ وَّٱلَّذِينَ هُم مُّحۡسِنُونَ ژباړه: بېشكه الله تعلی د هغو كسانو سره دى چې پرهېزګاري كوي او د هغو كسانو سره چې هغوى نېكي كوونكي دي. ۳- په تقوا سره د الله تعلی دوستي حاصلیږي سورة جاثیه ۱۹ وَٱللَّهُ وَلِيُّ ٱلۡمُتَّقِينَ ژباړه: او الله د پرهېزګارانو ملګرى دى ۴- په تقوا سره د الله تعلی محبت حاصلیږي سورة توبه ۴ إِنَّ ٱللَّهَ يُحِبُّ ٱلۡمُتَّقِينَ ژباړه: الله تعلی له متقیانو سره محبت کوي ۵- الله تعلی متقیانو ته بښنه کوي او لویی بدلی ورکوي سورة طلاق ۵ وَمَن يَتَّقِ ٱللَّهَ يُكَفِّرۡ عَنۡهُ سَيِّـَٔاتِهِ وَيُعْظِمْ لَهُ أَجْرًا ژباړه: او هغه څوك چې له الله نه ووېرېږي، هغه به له ده نه د ده ګناهونه لرې كړي او د ده لپاره به اجر ډېر لوى كړي ۶- الله تعالی د متقیانو چاری اسانوي سورة طلاق ۴ وَمَن يَتَّقِ ٱللَّهَ يَجۡعَل لَّهُۥ مِنۡ أَمۡرِهِۦ يُسۡرٗا ژباړه: او هغه څوك چې له الله نه ووېرېږي، الله تعلی به د ده لپاره په كار كې ډېره اساني پیدا كړي ۷- متقیان الله تعالی له غمونو څخه خلاصوي او پراخه رزق ورکوي سورة طلاق ۳،۲ وَمَن يَتَّقِ ٱللَّهَ يَجۡعَل لَّهُۥ مَخۡرَجٗا، وَيَرۡزُقۡهُ مِنۡ حَيۡثُ لَا يَحۡتَسِبُۚ ژباړه: او هغه څوك چې له الله نه ووېرېږي، نو هغه به د ده لپاره د وتلو څه ځاى پیدا كړي او ده ته به له هغه ځایه رزق وركړي چې دى به ګمان هم نه كوي. ۸- الله تعالی د متقیانو اعمال قبلوي سورة مائده ۲۷ إِنَّمَا يَتَقَبَّلُ ٱللَّهُ مِنَ ٱلۡمُتَّقِينَ ژباړه: بېشكه همدا خبره ده چې الله یی له پرهېزګارانو څخه قبلوي ۹- الله تعالی متقیانو ته کامیابي ورکوي سورة بقره ۱۸۹ وَٱتَّقُواْ ٱللَّهَ لَعَلَّكُمۡ تُفۡلِحُونَ ژباړه: او له الله نه وېرېږئ، د دې لپاره چې كامیاب شئ ۱۰- په متقیانو به هیڅ وېره او غم نه وي سورة یونس ۶۲، ۶۳ أَلَآ إِنَّ أَوۡلِيَآءَ ٱللَّهِ لَا خَوۡفٌ عَلَيۡهِمۡ وَلَا هُمۡ يَحۡزَنُونَ، ٱلَّذِينَ ءَامَنُواْ وَكَانُواْ يَتَّقُون ژباړه: اګاه شئ! بېشكه د الله دوستان چې دي؛ پر هغوى باندې نه څه وېره شته او نه دوى غمجن كېږي، هغه كسان چې ایمان يې راوړى دى او ځان له نافرمانیو ساتي. ۱۱- الله تعالی متقیانو ته له دوزخ نه نجات ورکوي سورة مریم ۷۲ ثُمَّ نُنَجِّي ٱلَّذِينَ ٱتَّقَواْ وَّنَذَرُ ٱلظَّـٰلِمِينَ فِيهَا جِثِيّٗا ژباړه: بیابه مونږ هغو كسانو ته نجات وركړو چې پرهېزګاري يې كړې ده ۱۲ـ الله تعالی د متقیانو لپاره د دنیا او اخرت زیري ورکوي سورة یونس، ۶۳، ۶۴ ٱلَّذِينَ ءَامَنُواْ وَكَانُواْ يَتَّقُون، لَهُمُ ٱلۡبُشۡرَىٰ فِي ٱلۡحَيَوٰةِ ٱلدُّنۡيَا وَفِي ٱلۡأٓخِرَةِۚ ژباړه: هغه كسان چې ایمان يې راوړى دى او ځان له نافرمانیو ساتي، د همدوى لپاره په دنيايي ژوند كې زېرى دى او په اخرت كې هم. ۱۳ـ الله تعلی د متقیانو لپاره جنتونه تیار کړي سورة قلم ۳۴ إِنَّ لِلۡمُتَّقِينَ عِندَ رَبِّهِمۡ جَنَّـٰتِ ٱلنَّعِيمِ ژباړه: بېشكه د پرهېزګارو لپاره د خپل رب په نیز د نعمتونو جنتونه دي په ځان کی د تقوا را وستلو اسباب ۱. د اخرت د عذاب نه وېره کول. ۲. د دنیا دعذاب نه وېره کول. ۳. د اخرت د ثواب امید چی الله تعلی به جنتونه راکوي. ۴. د الله تعلی څخه د دنیا د نعمتونو امید کول. ۵. د الله تعالی د محاسبی او پوښتنو نه وېره. ۶. د الله تعلی د نظر نه حیا او شرم کول، هغه دا چی الله تعلی مو په هر حالت کی ویني. ۷. د الله تعلی د نعمتو شکر کول لکه د اسلام، صحت، عقل، کورنی ... نعمتونو. ۸. په دین ځان پوهول. ۹. د الله عظمت په زړه کی ساتل دا چی الله تعلی ډېر لوی ذات دی او باید نافرماني یی ونه شي. ۱۰. د الله تعلی سره مینه کول ۱۱. د الله تعلی په پوهه باور لرل، هغه دا چی په تقوا کی مو د اخرت ترڅنګ د دنیا لویه ګټه ده.